Kuuba / Paluuhakemus ja paluuviisumi

Cuba / Passport authorization and return visa

**Kysymykset**

1. Onko Kuuban kansalaisten oikeuteen oleskella kotimaansa ulkopuolella 24 kuukautta ilman erillistä lupaa tullut muutoksia?  
2. Onko kotimaansa ulkopuolella yli 24 kk oleskelleilla kuubalaisilla yhä mahdollisuus hakea paluuviisumia (Habilitación de Pasaporte/Multiple Entry Visa)? Onko joidenkin ryhmien osalta tullut muutoksia paluuviisumin vaatimusten tai hakemisen osalta viime vuosina? Löytyykö tietoa tilanteista, joissa kerran myönnetty ja toistaiseksi voimassa oleva paluuviisumi olisi peruutettu/kumottu? Millä syillä peruutuksia/kumoamisia on tehty?

***Questions***

1.Have there been changes in the right of Cuban citizens to reside outside Cuba for a period of 24 months without applying for a separate authorization?  
2. Is it still possible for Cubans who have resided outside Cuba for over 24 months to apply for a return visa (Habilitación de Pasaporte / Multiple Entry visa)? Have there been changes in the requirements or application procedures for certain groups of people in recent years? Are there reports about situations, in which a once granted and valid return visa (of indeterminate duration) has been annulled/revocated for some reason? On what grounds have such annulments/revocations been made?

## Onko Kuuban kansalaisten oikeuteen oleskella kotimaansa ulkopuolella 24 kuukautta ilman erillistä lupaa tullut muutoksia?

Kuubassa vuonna 2013 voimaan tullutta maahanmuuttolakia, siirtolaisuutta ja erilaisia matkustuslupia käsitellään laajasti myös maahanmuuttoviraston maatietopalvelun vastauksessa ”Kuuba / Yli 2 vuotta ulkomailla olleiden vanhempien ulkomailla syntyneen lapsen oikeus Kuuban kansalaisuuteen” (päivätty 16.2.2022)[[1]](#footnote-1). Tässä vastauksessa käsitellään joiltain osin samoja asioita.

Kuuban kansalaisten oikeudesta matkustaa Kuuban ulkopuolelle ja palata takaisin kotimaahansa säädetään maahanmuuttolailla *Decreto-Ley No. 302*, joka julkaistiin Kuuban virallisessa lehdessä 16.10.2012. Uusi laki astui voimaan 14.1.2013. Ennen uuden maahanmuuttolain voimaantuloa kuubalaisten oli pitänyt hakea erillistä maastapoistumisviisumia voidakseen poistua maasta. Tammikuun 2013 jälkeen tällaista erillistä viranomaisten myöntämää viisumia ei enää tarvita. Myöskään erillistä kutsukirjettä ulkomailla oleskelevilta tahoilta ei enää tarvita.[[2]](#footnote-2) Vuoden 2013 lakiuudistuksen on katsottu olevan eräänlainen kädenojennus ja sovinnonele Kuuban hallitukselta laajan kuubalaisdiasporan suuntaan: lakiuudistuksen jälkeen kuubalaisten oli helpompi matkustaa ulkomaille. Samalla rajanveto matkustamisen, pitkittyneen ulkomailla oleskelun ja siirtolaisuuden välillä on hämärtynyt.[[3]](#footnote-3)

14.1.2013 eteenpäin Kuuban ulkopuolelle matkustavilla kuubalaisilla tulee olla voimassa oleva passi ja mahdollisesti kohdemaahan matkustamiseen vaadittava viisumi. Niiden kuubalaisten, joilla oli uuden lain voimaan tullessa jo olemassa oleva passi, tuli uusia passinsa. Kuubalaisia passeja ei myönnetä enää Kuuban ulkomaan edustustoissa vaan vain Kuubassa. Kuuban kansalaiset voivat silti edelleen jättää passihakemuksensa ulkomaiden edustustoissa, minkä jälkeen hakemukset lähetetään Kuubaan: passit valmistetaan Havannassa ja lähetetään takaisin edustustoihin hakijoille toimitettaviksi. Nykyiset passit ovat voimassa kuusi vuotta, mutta ne täytyy uusia (*prorrogar*) joka toinen vuosi.[[4]](#footnote-4) Uusimisella tarkoitetaan tässä tapauksessa viranomaismenettelyä, jossa olemassa olevan passin voimassaoloa pidennetään kahdella vuodella. Kun kuuden vuoden maksimivoimassaoloaika on tullut täyteen, Kuuban kansalaisen tulee hakea kokonaan uutta passia (*tramitar la expedición de un nuevo pasaporte*).[[5]](#footnote-5)

Vuoden 2013 lakiuudistuksen myötä kuubalaisten oikeutta oleskella kotimaansa ulkopuolella menettämättä tiettyjä kansalaisetuuksiaan (asumisoikeus, koulutus, terveydenhuolto) pidennettiin 11 kuukaudesta 24 kuukauteen. Ne kuubalaiset, joilla oli uuden lain voimaantullessa ns. PVE-lupa (*Permiso de viaje al exterior*), saivat jatkaa ulkomailla oleskeluaan 24 kuukauteen asti. Kuuban kansalaiset voivat myös hakea jatkoa 24 kk:n ulkomailla oleskeluluvalleen. Norjan maatietopalvelun Landinfon 29.10.2021 julkaiseman raportin mukaan on kuitenkin harvinaista, että Kuuban viranomaiset myöntäisivät tällaisia yli 24 kk:n oleskelun mahdollistavia lupia. Tällaisessa tapauksessa syyt yli 24 kk:n oleskeluluvan myöntämiselle ovat yleensä ns. poikkeuksellisia ja pakottavia perhesyitä kuten ulkomailla asuvan perheenjäsenen sairastuminen tms. Yli 24 kk:n oleskeluun oikeuttavaa erityislupaa tulee hakea Kuuban viranomaisilta vähintään kuukausi ennen 24 kk:n ulkomailla oleskelun täyttymistä. Mikäli Kuuban kansalainen jää ilman erillislupaa ulkomaille yli 24 kk:n ajaksi, hänet luokitellaan maasta muuttaneeksi, ts. *siirtolaiseksi* (*emigrado*). Siirtolaiseksi katsottu kuubalainen voi matkustaa takaisin Kuubaan tilapäiselle vierailulle maksimissaan 90 päivän ajaksi ilman, että hänen tulee maksaa valtion edellyttämiä yhteiskunnallisia ja sosiaalimaksuja. Ennen vuoden 2013 lakiuudistusta tämä ajanjakso oli vain 30 vrk ilman maksuja. Jos kotimaassaan vierailulla oleva kuubalaissiirtolainen haluaa pidentää oleskeluaan 90 vrk:n yli, hän voi tehdä niin 11 kuukauden ajan kuukausittaisia kansalaismaksuja vastaan. Tämä säännös oli voimassa myös aikaisemmassa maahanmuuttolainsäädännössä. Huomionarvoista on, että uuden lain säännöksillä ei ollut takautuvia oikeusvaikutuksia, eli näin ollen kuubalaiset, jotka olivat oleskelleet Kuuban ulkopuolella 11 kk ennen uuden lain voimaantuloa 14.1.2013, eivät tulleet automaattisesti uuden lain oikeusvaikutusten piiriin. Sen sijaan henkilöt, jotka olivat oleskelleet ulkomailla alle 11 kk, saattoivat hyödyntää 14.1.2013 alkaen uuden lain määräyksiä ja pidentää oleskeluaan 24 kuukauteen.[[6]](#footnote-6)

Meksikossa asuvien kuubalaisten tiedotuskanavaksi vuonna 2004 perustetulla D’Cubanos -sivustolla kerrotaan, että Kuuban viranomaiset ovat päättäneet luopua 1.1.2018 lähtien ”habilitación de pasaporte” -menettelystä. Tätä menettelyä oli sovellettu maasta muuttajiksi (ts. siirtolaisiksi) (*emigrados*) luokiteltuihin kuubalaisiin. Sama tiedote on julkaistu Kuuban ulkomaiden edustustojen yhteisellä ”Misiones diplomáticas de Cuba” -sivustolla (Espanja) konsulipalveluita koskevalla alasivulla.[[7]](#footnote-7) Tämä menettely ei kuitenkaan koske Kuubasta Yhdysvaltain Guantánamossa sijaitsevan laivastotukikohdan kautta laittomasti maasta poistuneita kansalaisia eikä niitä Kuuban kansalaisia, jotka ovat jättäneet kesken lääketieteellisen, diplomaattisen, edustusurheiluun liittyvän tai muun vastaavan komennuksen ja jääneet oleskelemaan ulkomaille. Näiden kansalaisten on odotettava 5-8 vuotta (kyseistä riketyyppiä koskevan sääntelyn mukaisesti) ennen kuin heihin voidaan soveltaa em. menettelyä. Edellä mainituille laittomasti maasta poistuneille henkilöille on olemassa muita maahantulolupia, joita sovelletaan ennen 5-8 vuoden maasta poissaolon määräajan täyttymistä. Tällaisia lupatyyppejä ovat:[[8]](#footnote-8)

* HE-1: *Autorización de Entrada Humanitaria*, joka voidaan myöntää ns. humanitäärisistä syistä (esim. vakava sairaus, lähisukulaisen kuolemantapaus tms.). Tällä luvalla henkilö voi oleskella Kuubassa 30 päivän ajan;
* HE-3: *Autorización de Salida Indefinia:* Määrittelemättömäksi ajaksi maasta poistuneen siirtolaisen vierailulupa, joka voidaan myöntää Yhdysvalloissa tai Puerto Ricossa pysyvästi asuville kuubalaisille 180 päivän kotisaarella oleskelun ajaksi. Tätä lupaa voidaan pidentää painavista syistä.
* HE-4: *Repatriaciones:* paluu- tai kotouttamislupa. Maasta muuttanut (*emigrado*) Kuuban kansalainen (ts. siirtolainen) voi hakea pysyvän paluun lupaa senhetkisen asuinmaansa Kuuban konsulaatin kautta. Mikäli tällaisella henkilöllä on voimassa oleva passi ja hän on jo hakenut onnistuneesti passin uudelleen aktivointia (*habilitación del pasaporte*), hän voi jättää kotouttamislupaa koskevan hakemuksen suoraan Kuuban maahanmuuttoviranomaisille (DIIE / *la Dirección de Identificación, Inmigración y Extranjería de Cuba).*
* HE-6: *Autorización por motivos de negocios.* Tätä liiketoimintaan perustuvaa lupatyyppiä voivat hyödyntää poliittisista tai muista yhteiskunnallisista syistä maahan matkustavat toimijat. Lupa myönnetään lähtökohtaisesti vain yhtä maahan tuloa ja maasta poistumista varten ja se on voimassa 30 vrk.[[9]](#footnote-9) D’Cubanos-sivustolla tarkennetaan, että tämä lupatyyppi koskee siirtolaisstatuksella ulkomailla oleskelevia Kuuban kansalaisia, joilla ei ole useampaan vierailuun oikeuttavaa passinaktivointia (*habilitación para múltiples entradas*), mutta jotka tarvitsevat maahantulolupaa virkatehtävien hoidon tai muiden työhön liittyvien syiden vuoksi.[[10]](#footnote-10)
* HE-11: *Autorización para los que emigraron antes del 1ro de enero de 1971.* Tämä lupatyyppi koskee niitä kuubalaisia, jotka muuttivat maasta ennen 1.1.1971 ja jotka haluavat matkustaa Kuubaan voimassa olevalla ulkomaan passilla maksimissaan 90 vuorokaudeksi.[[11]](#footnote-11)

28.10.2017 kuubalainen diplomaatti Bruno Rodríguez ilmoitti Washingtonissa järjestetyssä diplomaattitapaamisessa, että Kuuban ulkopuolella asuvat kuubalaiset eivät tarvitse jatkossa (1.1.2018 alkaen) enää passin aktivoimismenettelyä (*habilitación de pasaporte*) voidakseen matkustaa Kuubaan. Habilitación -menettely on eräänlainen viisumi[[12]](#footnote-12), joka koski tammikuuhun 2018 asti 1) ennen vuotta 2013 Kuubasta poistuneita tai 2) tammikuun 2013 jälkeen Kuubasta muuttaneita henkilöitä, jotka olivat oleskelleet yli kaksi vuotta ulkomailla. Habilitación-menettely mahdollisti 31.12.2017 asti 30 vuorokauden oleskelun Kuubassa; oleskelun pidentäminen yhdellä kuukaudella oli mahdollista. Lupa oli kuitenkin voimassa vain yhden vierailun verran ja lisäsi jo entuudestaan maailman kalleimpiin passeihin kuuluvan Kuuban passin kokonaishintaa. Habilitación-menettely koski vielä vuoden 2017 lopussa noin 800 000 Kuuban ulkopuolella oleskelevaa kuubalaista, joiden piti vuoden 2017 loppuun asti hakea maahan saapumislupaa habilitación-menettelyn avulla. Uusi, passin aktivoimisvaatimuksen kumoava menettely astui voimaan 1.1.2018.[[13]](#footnote-13)

1.1.2018 voimaan astuneiden uusien maahanmuuttoa koskevien toimintaohjeiden tavoitteena oli siis 1) poistaa siirtolaisiksi luokiteltuihin kuubalaisiin kohdistettu habilitación-menettely; 2) helpottaa ulkomailla asuvien kuubalaisten matkustamista maahan ja sieltä pois huvialuksilla kansainvälisten turistiliikennesatamien kautta; 3) sallia saapuminen Kuubaan niille kuubalaisille, jotka olivat poistuneet maasta laittomasti (pl. Guantánamon laivastotukikohdan kautta poistuneet) sekä 4) poistaa ulkomailla asuneille kuubalaisille ulkomailla syntyneiden lasten maassa oleskeluvaatimus, joka oli rajoittanut ulkomailla syntyneiden lasten mahdollisuutta saada Kuuban kansalaisuus ja kuubalainen henkilöllisyystodistus.[[14]](#footnote-14)

## Onko kotimaansa ulkopuolella yli 24 kk oleskelleilla kuubalaisilla yhä mahdollisuus hakea paluuviisumia (Habilitación de Pasaporte/Multiple Entry Visa)? Onko joidenkin ryhmien osalta tullut muutoksia paluuviisumin vaatimusten tai hakemisen osalta viime vuosina? Löytyykö tietoa tilanteista, joissa kerran myönnetty ja toistaiseksi voimassa oleva paluuviisumi olisi peruutettu/kumottu? Millä syillä peruutuksia/kumouksia on tehty?

Kuten tämän vastauksen kohdassa 1 todetaan, Kuuban kansalaisten maahan paluun yhteydessä ei puhuta varsinaisesta ”paluuviisumista” vaan passin aktivoinnista (*habilitación de pasaporte;* engl. *Passport authorization*). Tämä menettely on kuitenkin poistunut käytöstä 1.1.2018.[[15]](#footnote-15)

Kuten tämän vastauksen kohdassa 1 todetaan, mm. Kuuban ulkomaan edustustojen yhteisellä sivustolla (Espanja), konsulipalveluita käsittelevällä päiväämättömällä alasivulla kerrotaan ensin, että ns. habilitación -menettely on poistettu ulkomailla oleskelevilta ja maasta muuttaneiksi (emigrado) katsotuilta kuubalaisilta 1.1.2018 lähtien. Passin aktivoimisesta luopumisen tarkoituksena on helpottaa ulkomailla oleskelevien kuubalaisten vierailuja kotimaassaan. Myöhemmin samalla sivustolla kerrotaan passin voimassaolon pidentämiskäytännöstä (*prórroga de pasaporte)*, joka tulee suorittaa joka toinen vuosi aina kahdeksi vuodeksi kerrallaan (ks. aiemmin tässä vastauksessa). Sivustolla kerrotaan myös yli 24 kuukauden oleskelun pidentämiseksi haettavan oleskeluluvan (*prórroga de la estancia en el exterior por más de 24 meses*) hakumuodollisuuksista seuraavasti. Kyseinen menettely koskee niitä Kuuban kansalaisia, jotka ovat matkustaneet tilapäisesti Kuuban ulkopuolelle ja haluavat jostain painavasta syystä jatkaa ulkomailla oleskeluaan 24 kk:n jälkeen ns. *tilapäisen matkustajan* statuksella. Tällaisen hakemuksen voi jättää Kuuban konsulaattiin. Oleskelun pidennyshakemuksen jättäessään hakijan tulee esittää voimassa oleva Kuuban passi; kirjallinen hakemus, joka sisältää perustelut hakemukselle (ts. oleskelun pidennykselle) sekä hakemusta (ts. oleskelun pidentämistä) tukevat asiakirjat. Lisäksi hänen tulee maksaa hakemusmaksut sekä mahdollisen myönteisen päätöksen saatuaan kuukausittaiset konsulimaksut jokaista oleskelun pidennyskuukautta kohti.[[16]](#footnote-16)

Mikäli ulkomailla yli 24 kuukautta oleskellut kuubalainen (ts. *siirtolainen*) haluaa muuttaa pysyvästi takaisin kotimaahansa, hänen tulee hakea lupaa maahan paluuseen Kuuban viranomaisilta. Paluumuuttohakemus jätetään Kuuban ulkomaan edustustoon, mutta edustusto ei osallistu varsinaiseen päätöksentekoon. Kyseessä on tällöin eräänlainen omaehtoinen paluu viranomaisten myöntämällä paluuluvalla. Siirtolaisten paluuta Kuubaan ja koronapandemian vaikutuksia 24 kk:n sääntöön on käsitelty Maahanmuuttoviraston maatietopalvelun aiemmassa vastauksessa ”Kuuba / Yli 2 vuotta ulkomailla olleiden vanhempien ulkomailla syntyneen lapsen oikeus Kuuban kansalaisuuteen” (päivätty 16.2.2022), eikä tässä kohdassa toisteta enää em. vastauksessa esitettyjä asioita.

Käytettävissä olevien lähteiden perusteella vaikuttaisi siltä, että ns. multiple entry visa -nimistä viisumityyppiä ei ole olemassa. Ulkomaalaiset joutuvat hankkimaan erillisen viisumin jokaista Kuubassa vierailua varten.[[17]](#footnote-17) Kuuban kansalaisia aiemmin koskeneeseen ”habilitación de pasaporte” (engl. Passport Authorization) -menettelyyn, joka mahdollisti useamman tilapäisen vierailun Kuubassa, viitataan Kuuban ulkomaan edustustojen espanjankielisellä sivulla ilmauksella ”habilitación de entrada múltiple de pasaporte”; vastaavalla englanninkielisellä sivulla käytetään termiä ”The authorization of multiple entry passport”. Varsinaiseen viisumiin ei viitata kummallakaan sivustolla.[[18]](#footnote-18)

Käytettävissä olevista lähteistä ei löytynyt tietoa paluuviisumikäytännön poistumisen (1.1.2018) jälkeisistä viisumiongelmista. Myöskään aiempaan habilitación-käytäntöön liittyvistä ongelmista (pl. aiemmin tässä vastauksessa mainitut kustannushaasteet, 30 vrk:n kesto sekä kertaluontoisuus) ei löytynyt tarkempaa tietoa. Kuten aiemmin tässä vastauksessa ja maatietovastauksessa ”Kuuba / Yli 2 vuotta ulkomailla olleiden vanhempien ulkomailla syntyneen lapsen oikeus Kuuban kansalaisuuteen” todetaan, Kuuban hallitus rajoittaa joidenkin laittomasti Kuubasta poistuneiden kansalaisten ja ulkomailla asuvien kuubalaistaustaisten henkilöiden palaamista maahan, ja näihin ryhmiin kuuluvien henkilöiden tulee odottaa tietty aika (yleensä 5-8 vuotta) ennen mahdollisuutta palata maahan ilman habilitación-menettelyä. Tarvittaessa heihin sovelletaan kohdassa 1 mainittuja poikkeuslupatyyppejä.[[19]](#footnote-19)

## Lähteet

Bertelsmann Stiftung 2022. *BTI 2022 Country Report – Cuba.* <https://bti-project.org/fileadmin/api/content/en/downloads/reports/country_report_2022_CUB.pdf> (käyty 10.3.2022).

CiberCuba 28.10.2017. *Eliminado el requisito de habilitación de pasaporte para viajar a Cuba.* <https://www.cibercuba.com/noticias/2017-10-28-u1-e20037-eliminado-requisito-habilitacion-pasaporte-viajar-cuba> (käyty 9.3.2022).

Cubatrámite 24.1.2022. *Prórroga de validez del pasaporte cubano.* <https://www.cubatramite.com/solicitud-de-prorroga-de-pasaporte-cubano/> (käyty 8.3.2022).

D’Cubanos 20.3.2019. *Habilitación del pasaporte cubano para entrar a Cuba.* <https://www.dcubanos.com/blog/habilitacion-de-pasaporte/> (käyty 7.3.2022).

Directorio Cubano 24.10.2018. *¿Se requiere Habilitación de pasaporte cubano para viajar a Cuba?* <https://www.directoriocubano.info/tramites/se-requiere-habilitacion-de-pasaporte-cubano-para-viajar-a-cuba/> (käyty 9.3.2022).

Freedom House 28.2.2022. *Freedom in the World 2022. Cuba.* <https://freedomhouse.org/country/cuba/freedom-world/2022> (käyty 10.3.2022).

Landinfo 29.10.2021. *Cuba: Inn- og utreiseregler.* <https://landinfo.no/wp-content/uploads/2021/10/Cuba-respons-Inn-og-utreiseregler-29102021.pdf> (käyty 7.3.2022).

Maahanmuuttovirasto/maatietopalvelu 16.2.2022. *Kuuba / Yli 2 vuotta ulkomailla olleiden vanhempien ulkomailla syntyneen lapsen oikeus Kuuban kansalaisuuteen* [kyselyvastaus]. Saatavilla Tellus-maatietokannassa.

Misiones diplomáticas de Cuba / España [päiväämätön]. <http://misiones.minrex.gob.cu/es/espana/servicios-consulares> (käyty 8.3.2022).

Misiones diplomáticas de Cuba / Trinidad y Tobago

[päiväämätön]a. *Servicios consulares.* <http://misiones.minrex.gob.cu/es/trinidad-y-tobago/servicios-consulares> (käyty 10.3.2022).

[päiväämätön]b. *Consular services.* <http://misiones.minrex.gob.cu/en/trinidad-and-tobago/consular-services> (käyty 10.3.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Vastaus saatavilla Tellus-maatietokannasta. [↑](#footnote-ref-1)
2. Landinfo 29.10.2021. [↑](#footnote-ref-2)
3. Bertelsmann Stiftung 2022, s. 6, s. 17, s. 38-39. On kuitenkin huomattava, että Kuuban hallitus ylläpitää edelleen listaa tietyistä poliittisesti ja yhteiskunnallisesti aktiivisista kansalais- ja ihmisoikeusaktivisteista ja oppositiotoimijoista, toimittajista ja akateemikoista (ns. regulados), joiden matkustamista rajoitetaan viisumipakon poistumisesta huolimatta (Freedom House 28.2.2022). [↑](#footnote-ref-3)
4. Landinfo 29.10.2021. [↑](#footnote-ref-4)
5. Cubatrámite 24.1.2022. [↑](#footnote-ref-5)
6. Landinfo 29.10.2021. [↑](#footnote-ref-6)
7. D’Cubanos 20.3.2019; Misiones diplomáticas de Cuba / España [päiväämätön]. [↑](#footnote-ref-7)
8. D’Cubanos 20.3.2019; Directorio Cubano 24.10.2018. [↑](#footnote-ref-8)
9. D’Cubanos 20.3.2019; Directorio Cubano 24.10.2018. [↑](#footnote-ref-9)
10. D’Cubanos 20.3.2019. [↑](#footnote-ref-10)
11. D’Cubanos 20.3.2019; Directorio Cubano 24.10.2018. [↑](#footnote-ref-11)
12. Tämän kyselyn otsikossa ja kysymyksenasettelussa käytetään termiä ”paluuviisumi”, mutta kyseessä on ilmeisesti 31.12.2017 käytöstä poistunut ”habilitación” -menettely. [↑](#footnote-ref-12)
13. CiberCuba 28.10.2017. [↑](#footnote-ref-13)
14. Misiones diplomáticas de Cuba / España [päiväämätön]. [↑](#footnote-ref-14)
15. D’Cubanos 20.3.2019; Directorio Cubano 24.10.2018; Misiones diplomáticas de Cuba / España [päiväämätön]. Norjan Landinfon 29.10.2021 julkaiseman raportin mukaan Kuuban ulkopuolella oleskelevilla kuubalaissiirtolaisilla (*emigrado*), jotka haluavat matkustaa Kuubaan tilapäisissä vierailutarkoituksissa, on mahdollisuus uudelleen aktivoida passinsa (*habilitación del pasaporte*) lähimmässä Kuuban edustustossa. Tämä säännös oli voimassa myös aikaisemman lainsäädännön aikana. Kuuban ulkomaan edustusto lähettää passin aktivointihakemuksen Kuubaan paikallisille lupaviranomaisille. Kuubassa toimivat maahanmuuttoviranomaiset voivat samalla päättää, voiko ns. emigrado-statuksella ulkomailla oleskeleva Kuuban kansalainen saada muutettua statuksensa ns. ulkomailla asuvaksi (*residente en el exterior*). Jälkimmäisellä statuksella Kuuban ulkopuolella oleskeleva henkilö voi matkustaa Kuubaan vierailulle ilman passin aktivoimista. Edellä mainitut tiedot ovat kuitenkin ristiriidassa 1.1.2018 voimaan tulleiden, habilitación -menettelyn kumoavien maahanmuuttokäytäntöjen kanssa, joita ei ole mainittu Landinfon katsauksessa (vrt. D’Cubanos 20.3.2019; Directorio Cubano 24.10.2018; Misiones diplomáticas de Cuba / España [päiväämätön]). [↑](#footnote-ref-15)
16. Misiones diplomáticas de Cuba / España [päiväämätön]. [↑](#footnote-ref-16)
17. Misiones diplomáticas de Cuba / Trinidad y Tobago [päiväämätön]a. [↑](#footnote-ref-17)
18. Misiones diplomáticas de Cuba / Trinidad y Tobago [päiväämätön]a ja Misiones diplomáticas de Cuba / Trinidad y Tobago [päiväämätön]b. [↑](#footnote-ref-18)
19. Ks. Directorio Cubano 24.10.2018; Maahanmuuttovirasto/maatietopalvelu 16.2.2022. [↑](#footnote-ref-19)